<classify> CHAMA cha Walimu Tanzania CWT kimeiomba serikali kuunda chombo kimoja, kitakachoshughulikia walimu, ikiwa tofauti na sasa ambavyo kuna vyombo vingi. Wakiwasilisha maoni ya CWT kwenye Kamati ya Bunge ya Maendeleo ya Jamii iliyokuwa na kazi ya kupokea maoni ya wadau kwa ajili ya Muswada wa Kuunda la Bodi ya Kitaaluma ya Walimu, Msaidizi Mkuu wa Idara ya Utetezi CWT, Deogratius Dagobert alisema kwa sasa kumekuwa na vyombo vingi vinavyoshughulikia masuala ya walimu.Dagobert alisema kwa sasa maslahi ya walimu yamekuwa yakisimamiwa na Tume ya Utumishi wa Walimu TSC, Ofisi ya Rais, Tawala za Mikoa na Serikali Tamisemi, Wizara ya Elimu, Sayansi na Teknolojia na Ofisi ya Rais, Utumishi na kuwa kuwepo kwa chombo kimoja kwa kiasi kikubwa, itarahisisha utendaji kazi na utekelezaji masuala ya walimu. Sisi kama CWT tunaona kuwa bora ibaki TSC ambayo itakuwa mkombozi wa walimu na elimu ya Tanzania, kinachoweza fanyika ni kuiboresha ili majukumu yote yaratibiwe na Tume badala ya kutumia vyombo vingi na kusababisha mikanganyiko, alisema Dagobert.Akichangia, Mbunge wa Viti Maalumu, Suzan Lyimo Chadema alisema ni kweli kuna mkanganyiko mkubwa kwa walimu kutokana na uwepo wa wingi wa vyombo vinavyoratibu masuala yao. Walimu wanapewa mshahara na Utumishi lakini wanasimamiwa na Tamisemi, kwa nini kama TSC inafanana na bodi iliyopo na ina sifa kwa nini masuala ya walimu yasiingizwe kwenye tume hiyo? Kwa kufanya hivyo tutawapa unafuu kwa kuwa kinachotokea kwa sasa ni kuwa tunawadidimiza walimu badala ya kuboresha maslahi yao, hivyo naona kama ni suala la uwepo wa bodi ya taaluma iingie TSC, alisema Lyimo.Naye Makamu Mwenyekiti wa kamati hiyo, Juma Nkamia alisema kwa kuwa wadau wameshasikilizwa, wao kama kamati wakaa na kujadiliana ili kuona kama yanafaa ama la. Naomba niseme jambo moja kuwa tumeshawasikiliza wadau hivyo inabidi sisi kama kamati tukae tujadiliane ili kuona kama masuala hayo yanafaa ama la, alisema Nkamia ambaye ni Mbunge wa Chemba CCM.Awali, Waziri wa Elimu, Sayansi na Teknolojia, Profesa Joyce Ndalichako alisema dhumuni la Muswada wa Bodi ya Kitaaluma ya Walimu ni kuwafanya walimu waonekane wana hadhi, kama zilivyo taaluma nyingine nchini. Taaluma ya walimu imekuwa haitambuliki na kutoheshimika lakini ujio wa muswada huu unasaidia taaluma hiyo kutambulika kama zilivyo nyingine na kuwa yenye hadhi, alisema Profesa Ndalichako.  <topic>: KITAIFA 